# Josep Voltas i Viñas

Josep Voltas i Viñas (Sant Martí de Provençals, 9 de març del 1877 - Barcelona, 9 de març del 1947) va ser un compositor i director de corals català.

## Biografia

Després d'haver estudiat música, es dedicà a la direcció coral. Juntament amb Josep Calduch fundà La Lira Martinenca i l'Orfeó Martinenc (1910), que dirigiria el 1940 el seu fill Joaquim Voltas. Fou director d'un nombre de cors claverians, com: (dates aproximades)
* el Cor infantil Doctor Robert de l'Hospitalet de Llobregat (1912-1913);
* L'Agrícola de Castellbisbal (1913);
* l'Orfeó Infantil de l'Associació Euterpense (1915-1935);
* La Viola Barcelonesa (el 1922);
* L'Estrella de Vilassar de Dalt (1925-1932);
* El Nivell de Sants (el 1933-1935)
* La Perla Agustinenca; Centre i Energia de la Roca del Vallès; Joventut Tianense de Tiana; La Viola de Martorelles; La Colònia Güell; La Violeta de Centelles
També va ser mestre auxiliar i subdirector de l'Orfeó Gracienc (1913). L'any 1908 Valentí Martínez fundà la "Institución Horaciana de Cultura" dins de l'Associació Euterpense, una escola de música com a mitjà per millorar el nivell artístic dels cors de Clavé, i Josep Voltas la dirigí durant molts anys.
Com a compositor destacà per la sardana La dansa de l'amor però fou autor de més de cent cinquanta obres més, per a veu sola o amb acompanyament de cobla o orquestra. Moltes peces seves, gairebé sempre amb lletra de Joan Plana i Llobet, (hom també les ha atribuïdes -erròniament- al contemporani Joan Planas Feliu) s'interpreten regularment en cantades de caramelles per Pasqua.
El seu fill, Joaquim Voltas i Pagès va ser també músic i compositor. Un net seu, Jordi Voltas Nadal, és dramaturg, director d'escena i escenògraf; i una neta, Rosa Voltas i Nadal, és directora de coral.
El fons personal de Josep Voltas es conserva a la Biblioteca de Catalunya.

## Obres

Selecció
* Al cant de la pastora, per a cor a tres veus
* Al redós de la tomba (1935), amb lletra de Juli Balaguer
* Cançó de Magalí
* Cançó de primavera, lletra d'Isidre Casadevall
* Cant de l'estrella, lletra de Bernat Fargas
* Un cant festiu, vals-jota
* Cants de muntanya, lletra de Joan Plana
* La dansa pairal
* La festa de Pasqua, vals
* La festa dels cantaires, vals caramelles a tres veus amb acompanyament d'orquestra
* Flores de estío (1921), fox-trot
* La florida dels amors, amb lletra d'Antoni Bori i Fontestà
* La font freda
* Goig de Pasqua
* Goig i alegria, vals caramelles amb lletra de Joan Plana
* Himne a la gent de camp que viu a la ciutat, amb lletra de Felicià Pla
* Himne a l'arbre (1940)
* Himne a Santa Coloma de Gramanet (1933)
* Negada d'amor, amb lletra d'Isidre Casadevall
* La meva barqueta, lletra de Joan Plana
* La nevada (1925)
* Nostres cançons
* Ofrena a Clavé (1935), amb lletra d'E. Ràfols
* Ofrena de goig i amor
* Pasqua Joiosa, caramelles amb lletra de Ramon Blasi i Rabassa
* Pau i amor, lletra de Bartomeu Serra
* Perfums i flors belles, vals
* Salutació pasqual, lletra de Bartomeu Serra
* Sardanes: Anant a la font; Camí de les coves; La cançó dels pastors (lletra de Joan Plana, enregistrada); La cançó dels veremadors (lletra de Joan Plana); La dansa de l'amor (1922, lletra de Joan Plana, enregistrada diverses vegades); La festa de la vila (1963, amb lletra de Joan Plana); La festa major (a tres veus, amb lletra de Joan Plana); Les roselles (amb lletra de Joan Plana, enregistrada pels Pescadors de l'Escala); Sol i ginesta (amb lletra de Joan Plana, enregistrada); Totes les Margaridetes

## Referències

* ↑ Riera i Vinyes, Carles; Serracant i Clermont, Josep; Ventura i Salarich, Josep. Diccionari d'autors de sardanes. Girona: SOM, 1990, p. 214.
* ↑ Programa 487 de "la Nostra Dansa" de Ràdio Palamós, amb biografia de Josep Voltas i interpretació de les sardanes cantades "La dansa del amor" i "La cançó dels pastors". minuts 25-37, 7 de març del 2015.
* ↑ Aviñoa Pérez, Xosé «El cant coral als segles XIX i XX». Catalan Historical Review, n. 2, 2009. DOI: 10.2436/20.1000.01.33. ISSN: 2013-407X.
* ↑ Coral Càntir d'Or. Àudio interpretació de La dansa de l'amor, extreta de l'LP "Argentona canta" del 1979.
* ↑ "Al cant de la pastora", partitura digitalitzada.
* ↑ Els Pescadors de l'Escala. Cançons de l'avi. LP. Hispavox, 1979.
* ↑ Grup Terra Endins. Sardanes. LP. Barcelona: Audiovisuals de Sarrià, 1990.
* ↑ Grup de Joves "Verge de Paret-Delgada". 25 anys de caramelles: 1981-2006 [comprèn les sardanes "Sol i ginesta" i "La cançó dels pastors"]. Disc compacte. Barcelona: Icaria, 2007.
* ↑ «Josep Voltas, al web "Boig per la sardana"». [Consulta: 20 gener 2016].